Nutarimas paskelbtas: Žin., 1997, Nr. 40-970

Neoficialus nutarimo tekstas

LIETUVOS RESPUBLIKOS SEIMAS

NUTARIMAS

**DĖL JAUNIMO IR SPORTO REIKALŲ KOMISIJOS NUOSTATŲ PATVIRTINIMO**

*Nutarimo pavadinimas keistas:*

*Nr.* [*VIII-647*](http://www3.lrs.lt/cgi-bin/preps2?a=51164&b=)*, 98.03.03, Žin., 1998, Nr.24-604 (98.03.10)*

1997 m. gegužės 6 d. Nr. VIII-213  
Vilnius

Lietuvos Respublikos Seimas n u t a r i a :

**1 straipsnis.**

Patvirtinti Seimo Jaunimo ir sporto reikalų komisijos nuostatus (pridedami).

*Straipsnio pakeitimai:*

*Nr.* [*VIII-647*](http://www3.lrs.lt/cgi-bin/preps2?a=51164&b=)*, 98.03.03, Žin., 1998, Nr.24-604 (98.03.10)*

**2 straipsnis.**

Nutarimas įsigalioja nuo priėmimo.

LIETUVOS RESPUBLIKOS

SEIMO PIRMININKO

PIRMASIS PAVADUOTOJAS ANDRIUS KUBILIUS

Lietuvos Respublikos Seimo

1997 m. gegužės 6 d.

nutarimo Nr.VIII-213

priedėlis

# SEIMO JAUNIMO IR SPORTO REIKALŲ KOMISIJOS

**N U O S T A T A I**

# I. BENDROSIOS NUOSTATOS

1. Jaunimo ir sporto reikalų komisija (toliau – Komisija) sudaroma Seimo statuto nustatyta tvarka pagal Seimo frakcijų proporcinio atstovavimo principą.

2. Komisija vadovaujasi Lietuvos Respublikos Konstitucija, Seimo statutu, kitais teisės norminiais aktais ir šiais nuostatais.

3. Komisijos pirmininką, pirmininko pavaduotoją tvirtina Seimas.

4. Komisijos veikla finansuojama iš Seimui skirtų Lietuvos Respublikos valstybės biudžeto lėšų.

# II. KOMISIJOS UŽDAVINIAI, FUNKCIJOS IR TEISĖS

5. Komisijos uždaviniai:

1) rūpintis valstybės jaunimo politikos formavimu ir įgyvendinimu;

2) rūpintis valstybės sporto politikos formavimu ir įgyvendinimu.

6. Komisija, vykdydama uždavinius:

1) nagrinėja jaunimo švietimo, mokymo, mokslo, studijų, ugdymo, neformalaus ugdymo, savivaldybių darbo su jaunimu, socialinius ir jaunimo sveikatos apsaugos klausimus;

2) nagrinėja šaukiamojo amžiaus jaunimo problemas ir kaimo jaunimo problemas;

3) nagrinėja narkomanijos ir kitų priklausomybės formų, nusikalstamumo prevencijos tarp jaunimo klausimus;

4) nagrinėja jaunimo darbo ir užimtumo, apsirūpinimo būstu, jaunų šeimų problemas;

5) nagrinėja prioritetines kūno kultūros ir sporto plėtojimo kryptis, jų finansavimo galimybes ir atsakingų institucijų bei organizacijų veiklą ir veiklos rezultatus;

6) nagrinėja moksleivių, studentų, karių, kitų gyventojų sluoksnių fizinio parengimo veiksmingumą, siūlo jo gerinimo būdus;

7) nagrinėja studentų sporto klubų, aukštųjų mokyklų sporto bazių plėtros klausimus;

8) teikia siūlymus kūno kultūros ir sporto specialistų rengimo, jų kvalifikacijos tobulinimo, materialinės sporto bazės kūrimo, tarptautinio bendradarbiavimo jaunimo ir sporto srityse ir kitais klausimais;

9) palaiko ryšius su kitų šalių parlamentinėmis jaunimo ir sporto reikalų institucijomis, Lietuvos ir užsienio jaunimo ir sporto visuomeninėmis organizacijomis;

10) teikia pasiūlymus Seimui, Vyriausybei ir kitoms institucijoms dėl teisės aktų, reglamentuojančių jaunimo ir sporto reikalus, priėmimo ir tobulinimo;

11) analizuoja jaunimo ir sporto reikalus reglamentuojančių teisės norminių aktų būklę, taip pat ar šie aktai atitinka įstatymų reikalavimus.

7. Komisijos teisės:

1) gauti iš ministerijų ir kitų valstybės institucijų informaciją, kaip įgyvendinami Jaunimo politikos pagrindų ir Kūno kultūros ir sporto įstatymai;

2) pasitelkti profesionalius ekspertus, turinčius didelę patirtį jaunimo ir sporto srityse;

3) reikalauti ir gauti iš valstybės ir savivaldybių institucijų, organizacijų dokumentus, paaiškinimus ir kitą su Komisijos veikla susijusią informaciją.

4) dalyvauti svarstant Seimo komitetų ir kitų komisijų, taip pat Vyriausybės ir kitų valstybės valdymo institucijų parengtus įstatymų bei kitų teisės norminių aktų, tiesiogiai ar netiesiogiai susijusių su jaunimo ir sporto reikalais, projektus.

## **III. KOMISIJOS DARBO ORGANIZAVIMAS**

8. Komisijos posėdžius šaukia Komisijos pirmininkas, o kai jo nėra, – Komisijos pirmininko pavaduotojas. Komisijos posėdžiai paprastai šaukiami vieną kartą per mėnesį. Prireikus šaukiamas neeilinis posėdis.

9. Komisijos posėdžiai paprastai yra atviri. Komisijos posėdžiuose gali būti kviečiami dalyvauti Vyriausybės, ministerijų, kitų valstybės institucijų ar nevyriausybinių organizacijų atstovai.

10. Komisijos posėdžiai yra teisėti, kai juose dalyvauja daugiau kaip pusė visų Komisijos narių. Komisijos sprendimai priimami posėdyje dalyvaujančių narių balsų dauguma. Balsams pasiskirsčius po lygiai, sprendimą lemia pirmininko balsas, o kai šio nėra, – pirmininko pavaduotojo balsas. Komisijos posėdžiai protokoluojami. Protokolą pasirašo Komisijos posėdžio pirmininkas ir posėdžio sekretorius.

11. Komisija savo išvadas ir pasiūlymus pateikia raštu.

# IV. KOMISIJOS PIRMININKO IR KOMISIJOS NARIŲ

# TEISĖS IR PAREIGOS

12. Komisijos pirmininkas:

1) organizuoja Komisijos darbą;

2) šaukia Komisijos posėdžius;

3) sudaro Komisijos posėdžių darbotvarkes;

4) užtikrina, kad Komisijos posėdžiams būtų parengti reikalingi dokumentai;

5) duoda Komisijos nariams pavedimus;

6) kasmet pateikia Seimui Komisijos veiklos metinę ataskaitą.

13. Komisijos narys turi teisę:

1) teikti Komisijos pirmininkui pasiūlymus dėl Komisijos darbo organizavimo;

2) siūlyti Komisijos pirmininkui įtraukti klausimą į Komisijos posėdžio darbotvarkę;

3) jei nesutinka su Komisijos sprendimu, pareikšti atskirąją nuomonę ir, jeigu tai nuomonei pritaria nors vienas Komisijos narys, reikalauti, kad ji būtų paskelbta kartu su Komisijos priimtu dokumentu.

14. Komisijos narys privalo:

1) dalyvauti Komisijos posėdžiuose. Jei Komisijos narys į posėdį atvykti negali, jis apie tai turi iš anksto pranešti Komisijos pirmininkui, o jei šio nėra, – pavaduotojui ir nurodyti nedalyvavimo priežastį;

2) vykdyti Komisijos, jos pirmininko pavedimus;

3) tirdamas Komisijos kompetencijai priklausančius klausimus, veikti viešai ir oficialiai.

# V. KREIPIMOSI NAGRINĖJIMAS

15. Kiekvienas Komisijai adresuotas kreipimasis įregistruojamas ir perduodamas Komisijos pirmininkui.

16. Komisija, susipažinusi su kreipimusi, išsiaiškina, ar jame iškeltų reikalavimų ir siūlymų nagrinėjimas priklauso Komisijos kompetencijai. Nustačius, kad kreipimąsi turi nagrinėti kita institucija, jis Viešojo administravimo įstatymo nustatyta tvarka persiunčiamas pagal kompetenciją ir apie tai pranešama pareiškėjui ar jo atstovui.

*Priedėlio pakeitimai:*

*Nr.* [*VIII-647*](http://www3.lrs.lt/cgi-bin/preps2?a=51164&b=)*, 98.03.03, Žin., 1998, Nr.24-604 (98.03.10)*

*Nr.* [*X-108*](http://www3.lrs.lt/cgi-bin/preps2?a=250424&b=)*, 2005-02-10, Žin., 2005, Nr. 24-761 (2005-02-19)*

*Nr.* [*X-424*](http://www3.lrs.lt/cgi-bin/preps2?a=266320&b=)*, 2005-11-22, Žin., 2005, Nr. 139-5010 (2005-11-26)*

\_\_\_\_\_\_\_\_\_\_\_\_\_\_\_

**Pakeitimai:**

1.

Lietuvos Respublikos Seimas, Nutarimas

Nr. [VIII-647](http://www3.lrs.lt/cgi-bin/preps2?a=51164&b=), 98.03.03, Žin., 1998, Nr.24-604 (98.03.10)

DĖL SEIMO NUTARIMO “DĖL JAUNIMO REIKALŲ KOMISIJOS NUOSTATŲ PATVIRTINIMO” PAKEITIMO

2.

Lietuvos Respublikos Seimas, Nutarimas

Nr. [X-108](http://www3.lrs.lt/cgi-bin/preps2?a=250424&b=), 2005-02-10, Žin., 2005, Nr. 24-761 (2005-02-19)

DĖL SEIMO NUTARIMO „DĖL SEIMO JAUNIMO IR SPORTO REIKALŲ KOMISIJOS NUOSTATŲ PATVIRTINIMO“ PRIEDĖLIO PAKEITIMO

3.

Lietuvos Respublikos Seimas, Nutarimas

Nr. [X-424](http://www3.lrs.lt/cgi-bin/preps2?a=266320&b=), 2005-11-22, Žin., 2005, Nr. 139-5010 (2005-11-26)

DĖL SEIMO NUTARIMO „DĖL SEIMO JAUNIMO IR SPORTO REIKALŲ KOMISIJOS NUOSTATŲ PATVIRTINIMO“ PRIEDĖLIO PAKEITIMO

\*\*\* Pabaiga \*\*\*

Redagavo: Aušrinė Trapinskienė (2005-11-28)

autrap@lrs.lt